[Foto’s] Betogings in Lichtenburg en Coligny: Polisie staan gereedBetogings in Coligny en Lichtenburg in Noordwes (April 2017). Foto: Twitter via @Abramjee Lede van die polisie se eenheid vir openbare orde moes gister rubberkoeëls afvuur om betogers in Lichtenburg en Coligny in Noordwes uiteen te jaag, maar sê die situasie was Dinsdagoggend weer kalm. Ondanks die protesaksie in die gebied, het verskeie bronne aan Maroela Media bevestig dat inligting wat die ronde op WhatsApp en sosiale media doen, dat mense in die dorpe aangeval word of dat die polisie uit die gebied moes onttrek weens ŉ tekort aan ammunisie, nie waar is nie. Brig. Sabata Mokgwabone, woordvoerder van die polisie, het bevestig betogers het Maandag ŉ drankwinkel en verskeie ander winkels in Coligny geplunder. Betogers het ook bande gebrand en voertuie met klippe bestook. Volgens Mokgwabone moes rubberkoeëls afgevuur word om die skare uiteen te jaag. Hy het egter gesê hy dra geen kennis van enige winkels wat in Lichtenburg geplunder is nie. Eugene Nel, AfriForum se takvoorsitter in Lichtenburg, het aan Maroela Media gesê daar is Maandag ŉ drankwinkel en kafee in Lichtenburg geplunder. Volgens Nel was daar veral gewelddadige betogings in Coligny en is verskeie besighede in dié dorp se sakesentrum deur betogers beskadig. Winkels wat geplunder is tydens betogings in Coligny en Lichtenburg in Noordwes (April 2017). Foto: Verskaf “Die protesaksie in Lichtenburg is meestal aan die buitewyke van die dorp. Die betogers het by ŉ kruising oorkant ŉ motorhandelaar in Lichtenburg glo spykers oor die pad gepak wat in twee polisie-njalas se bande gesteek het. Terwyl hulle besig was om een van die njalas weg te sleep om dit te laat regmaak, het hulle [die betogers] die ander een aan die brand gesteek,” het Nel gesê. Mokgwabone het die voorval bevestig. Volgens Nel moes verskeie sakeondernemings gister in Coligny ontruim word weens die betogings, maar Mokgwabone kon dit nie bevestig nie. “Vir nou is dit stil en is daar niks aktief aan die gang nie. Daar is gister polisieversterking ingebring en sover ek weet is dit nou rustig,” het Nel gesê. Mokgwabone het gesê polisiebeamptes en verkeersbeamptes is strategies in en tussen die twee dorpe ontplooi om die situasie te monitor. “Geen winkels is deur die nag in die twee dorpe geplunder nie. Die paaie in Coligny en Lichtenburg is oop, maar motoriste kan ook van alternatiewe roetes gebruik maak indien hulle so verkies,” het hy gesê Betogings in Coligny en Lichtenburg in Noordwes (April 2017). Foto: Facebook via Intelligence Bureau SA Renè Louw, ŉ inwoner van Lichtenburg en onderwyser by Hoërskool Lichtenburg, het ook aan Maroela Media gesê alles in die dorp is rustig. “Ons het gehoor daar was ŉ tekort aan rubberkoeëls, maar dat dit intussen reggestel is. Die skool gaan soos normaal voort, maar ons het wel verneem dat die skole in Coligny gesluit is,” het Louw gesê. Louw het gesê haar man kon nie Dinsdagoggend hul werkers in Coligny gaan oplaai nie. “Hulle het van die Indiërs en Chinese se winkels in Coligny geplunder en die hotel se kontant en drank gesteel. Ons hier in Lichtenburg gaan aan soos normaal, dis glad nie dat ons vrees vir ons lewens nie,” het Louw laat hoor. “Ek kry glad nie die idee dat dit ŉ rassekwessie is nie.” Pieter Slabbert, nog ŉ inwoner van Lichtenburg, het ook beaam dat die situasie in Lichtenburg rustig is. “Sosiale media ruk die hele ding uit verband uit. My bestuurder wat van Blydeville af inry dorp toe kon wel nie die afgelope twee dae werk toe kom nie omdat die paaie versper word,” het Slabbert gesê. Betogings in Coligny en Lichtenburg in Noordwes (April 2017). Foto: Twitter via @Abramjee Daar is aanvanklik beweer dat die betoging in Lichtenburg oor ontevredenheid oor dienslewering gaan, maar dit is nie duidelik of dit wel die geval is nie. Nel het Dinsdag aan Maroela Media gesê hy glo dit is ŉ politieke twis wat nou onder die dekmantel van ŉ diensleweringbetoging gevoer word. eNCA berig die betogers eis dat die burgemeester van die Ditsobotla-munisipaliteit waaronder Lichtenburg en Coligny val, moet bedank. Mokgwabone het Maandag aan Maroela Media gesê die protesaksie in Coligny hou na bewering verband met ŉ voorval Donderdag toe ŉ 12-jarige kind uit ŉ bewegende voertuig gespring en ernstige beserings opgedoen het. Die kind het later in die hospitaal aan sy beserings beswyk. Pius Batsile, woordvoerder van die Ditsobotla-munisipaliteit, kon nie Dinsdag vir kommentaar bereik word nie. Maroela Media het vroeër berig altesaam 14 verdagtes is Vrydag in verband met openbare geweld in hegtenis geneem. Die verdagtes het Maandag in die hof verskyn en die saak is tot 2 Mei uitgestel vir nadere ondersoek. ŉ Vyftiende verdagte, ŉ minderjarige, is vrygelaat.